પચાસ વરસ પહેલાં રમા એમના જીવનમાં આવી, બહુ ભણેલી નહીં, પણ ઘણી હોશિયાર, ઘણી પ્રેમાળ, એમનું ઘર સરસ રીતે સંભાળી લીધું. ચાલીવાળા મકાનમાં માત્ર એક જ ઓરડી પણ ચોખ્ખીચટ રાખે અને સામાન બધો વ્યવસ્થિત ગોઠવેલો. રાજુભાઈની નોકરી સામાન્ય. પગાર ઝાઝો નહીં. પણ પત્નીએ કરકસરથી ને અવેરથી ઘર સરસ ચલાવ્યું. બે દીકરા અને એક દીકરી. સરસ ઉછેર્યાં, સરસ સંસ્કાર આપ્યા. હવે તો દીકરી પરણી ગઈ, દીકરા ઘણા આગળ વધ્યા. સારું કમાતા થયા. રાજુભાઈ નિવૃત્ત થયા.